Ենգիբարյանն ու Սիմոնյանն ընդդեմ Հայաստանի

«Ենգիբարյանն ու Սիմոնյանն ընդդեմ Հայաստանի» (), 2012 թվականին ներկայացված գանգատի հիման վրա քննված դատական գործ Մարդու իրավունքների եվրոպական դատարանում, որը վերաբերում էր Երևանի մետրոպոլիտենի «Գարեգին Նժդեհ» կայարանի շրջակայքում ոստիկանների կողմից Արման Ենգիբարյանի սպանությանը։

Արման Ենգիբարյանի սպանությունից 5 ամիս անց կողմին ներկայացնող փաստաբան Էդմոն Մարուքյանը հայտարարել էր, որ վերջինիս ընտանիքի անդամները պատրաստվում են դիմել Մարդու իրավունքների եվրոպական դատարան։ Հայցվորները պնդել էին, որ խախտվել է Մարդու իրավունքների եվրոպական կոնվենցիայով նախատեսված կյանքի իրավունքը, ինչպես նաև արդյունավետ դատաքննության իրավունքը, քանի որ իշխանությունները հրաժարվել են Արման Ենգիբարյանին ճանաչել տուժող, զոհ։ Միևնույն ժամանակ խոսվում էր այն մասին, որ ոստիկանապետի հայտարարությունների հետևանքով խախտվել է կոնվենցիայով սահմանված անմեղության կանխավարկածի իրավունքը։

Գանգատը ՄԻԵԴ ներկայացնում են Արման Ենգիբարյանի հայրը՝ Սերգեյ Ենգիբարյանը և կինը՝ Անժելա Սիմոնյանը։ Բողոք բերող կողմի շահերը դատարանում ներկայացնում են փաստաբաններ Էդմոն Մարուքյանը և Տաթևիկ Մատինյանը։ Գործը քննվում է դատավոր Կուչկո-Շթադլմայերի նախագահությամբ։

Շուրջ 12 տարի տևած դատավարության արդյունքում 2023 թվականի հունիսի 20-ի որոշմամբ դատարանն արձանագրում է, որ  խախտվել է Մարդու իրավունքների եվրոպական կոնվենցիայով նախատեսված կյանքի իրավունքը, ինչպես նաև գործի քննության ընթացքում տեղի են ունեցել խախտումներ։ Դատարանը Հայաստանի Հանրապետության կառավարությանը պարտավորեցնում է դիմումատուներին վճարել 39 հազար ԱՄՆ դոլար՝ որպես ոչ նյութական վնասի փոխհատուցում։

Ծանոթագրություններ 

Մարդու իրավունքների եվրոպական դատարանի գործեր Հայաստանի մասնակցությամբ